Postupak carinjenje robe podrazumeva sprovođenje svih zakonom propisanih procedura i okončanje radnji predviđenih za uvoz, izvoz, odnosno tranzit robe. Prilikom ulaska strane robe u carinsko područje Republike Srbije ona mora biti obuhvaćena deklaracijom za postupak stavljanja robe u slobodan promet, uz koju su priložene isprave za sprovođenje postupka, kao i da bude dopremljena carinarnici. Stavljanjem robe u slobodan promet i naplatom svih propisanih uvoznih dažbina, strana robe stiče status domaće robe.

Carinski deklarant odgovara za tačnost podataka navedenih u carinskoj deklaraciji. Da bi deklaracija bila ispravno popunjena najvažnije je da se, osim tačno navedenih podataka o količini, masi i sl., ispravno utvrdi carinska vrednost robe i njena tarifna oznaka. Ako se pošiljka sastoji od robe koja se svrstava u više tarifnih oznaka, a svrstavanje robe i obrada deklaracije bi prouzrokovala rad i troškove nesrazmerne obračunatoj carini, carinski organ može, na zahtev deklaranta, dozvoliti da se carina za celu pošiljku obračuna na osnovu svrstavanja u tarifnu oznaku one robe čija je stopa carine najviša.

Roba može steći i status robe sa preferencijalnim poreklom, ukoliko ispunjava sve uslove propisane međunarodnim trgovinskim sporazumima. U primeni su sporazumi koje je naša zemlja potpisala sa zemljama EU, CEFTA, EFTA, Turskom, Rusijom, Belorusijom i Kazahstanom. Kada je reč o uvozu, na robu koju prati dokaz o poreklu iz neke od ovih zemalja, primeniće se snižena stopa carine, ako je to sporazumom predviđeno.

Roba stavljena u slobodan promet gubi status domaće robe ako je deklaracija za stavljanje robe u slobodan promet poništena ili iznos uvoznih dažbina koji se za robu plaća u sledećim slučajevima:

1. u postupku aktivnog oplemenjivanja uz primenu sistema povraćaja;
2. ako roba ima nedostatke ili nezadovoljava uslove iz ugovora u skladu sa kojim je uvezena;
3. u slučajevima kada je povraćaj uvoznih dažbina uslovljen izvozom, odnosno ponovnim izvozom robe ili stavljanjem robe u neki drugi odgovarajući carinski dozvoljen postupak ili upotrebu.